
HOTĂRÂRE

cu privire la monitorizarea

reflectării subiectelor de interes public, în perioada februarie-aprilie,

în emisiunile „Panorama zilei” și „Mesager”
din serviciile de programe „Radio Moldova” și „Moldova 1”

În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.42 lit.d), m)-o) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,

în urma examinării Raportului de monitorizare nr.6 al Centrului pentru Jurnalism Independent „Reflectarea de către mass-media a subiectelor de interes public” pentru perioada februarie-aprilie 2012, prezentat de Ion Mazur, Coordonator de proiect, IJC,
Consiliul de Observatori

HOTĂRĂŞTE:

1. Se ia act de Raportul de monitorizare nr.6 al Centrului pentru Jurnalism Independent „Reflectarea de către mass-media a subiectelor de interes public” pentru perioada februarie-aprilie 2012.
2. Anexa Raportul de monitorizare nr.6 al Centrului pentru Jurnalism Independent „Reflectarea de către mass-media a subiectelor de interes public” pentru perioada februarie-aprilie 2012 este parte integrantă a prezentei hotărâri.
3. Consiliul de Observatori constată impactul pozitiv, asupra programelor IPNA Compania „Teleradio-Moldova”, a proiectului “Fortificarea capacităţii mass-media de a reflecta subiectele de interes public” (2010-2012) implementat de Centrului pentru Jurnalism Independent. În acest context, Consiliul de Observatori își declară deschiderea pentru activitățile organizațiilor societății civile ce au ca obiectiv consolidarea caracterului public al IPNA Compania „Teleradio-Moldova”, inclusiv monitorizarea serviciilor de programe ale radiodifuzorului public.

4. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 6 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei

Consiliului de Observatori                                                      Viorica Bogatu
Anexă


Reflectarea de către mass-media a subiectelor de interes public
Raport de monitorizare nr.6

februarie-aprilie 2012

Monitorizarea are loc în cadrul proiectului “Fortificarea capacităţii mass-media de a reflecta subiectele de interes public”, implementat de Centrul pentru Jurnalism Independent (CJI), susţinut financiar de către Delegaţia Uniunii Europene în Moldova, prin intermediul Instrumentului European pentru Democraţie şi Drepturile Omului. Conţinutul raportului este responsabilitatea CJI, şi nu reflectă, în mod necesar, viziunea Delegaţiei Uniunii Europene în Moldova.

DESCRIERE GENERALĂ

Raportul își propune să evalueze calitatea reflectării de către mass-media a subiectelor de interes public, să identifice cele mai des întâlnite probleme de ordin profesional de care se ciocnesc jurnaliştii şi greşelile comise de aceştia. Acest studiu conţine date privind respectarea de către mass-media a standardelor profesionale şi etice, cum ar fi asigurarea pluralismului de opinie, respectarea imparţialității și obiectivității, utilizarea limbajului corect şi decent, implicarea jurnalistului în realizarea materialelor etc. Cercetarea respectivă cuprinde concluzii, dar şi recomandări destinate managerilor media referitor la eliminarea lacunelor depistate. La fel, acest studiu serveşte drept suport pentru experții locali şi din străinătate în elaborarea programelor de instruire a jurnaliştilor. Au fost evaluate 15 posturi de radio şi televiziune, precum şi ziare, inclusiv câte trei din regiunea transnistreană şi regiunea găgăuză.

Monitorizarea propriu zisă a demarat în luna iunie 2010 şi s-a încheiat în luna aprilie 2012. În cadrul primului studiu (iunie 2010) și în cel de-al patrulea (iulie 2011) au fost analizate câte şase subiecte de interes public, în cel de al doilea (decembrie 2010 – februarie 2011), al treilea (aprilie-iunie 2011), al cincilea raport (octombrie – decembrie 2011) și al șaselea (februarie – aprilie) -  câte trei subiecte.
Criteriile de selectare a instituţiilor mass-media supuse monitorizării:

• Audienţa-impactul (naţional, quasi-naţional, regional).
• Forma de proprietate (publice şi private).
• Limba difuzării (română şi/sau rusă).
Lista presei scrise/buletinelor analizate:
Timpul de dimineaţă – cotidian în limba română (5 zile în săptămână); distribuire naţională, cu un tiraj săptămânal de 35 530 exemplare;

Nezavisimaia Moldova – cotidian în limba rusă (4 ori pe săptămână); distribuire naţională, cu un tiraj săptămânal de 17 108 exemplare;

Observatorul de Nord (Soroca) – săptămânal în limba română cu un tiraj săptămânal de 7215 exemplare;
Express/Aiîn Aciîk (Ceadâr-Lunga) – săptămânal privat, în limba rusă şi găgăuză, tiraj 1232 exemplare;
Pridnestrovie – cotidian oficial al administraţiei de la Tiraspol, în limba rusă, (5 ori pe săptămână), tiraj 3684 exemplare;
Au fost analizate  articolele din toate ediţiile publicaţiilor editate în luna respectivă, de luni până vineri.
Lista posturilor de radio şi tv/buletinelor analizate:
Moldova 1 (Mesager, 19:00, în limba română) – post public de televiziune, acoperire naţională;
Prime TV (Primele ştiri, 21:00, în română) – post privat, acoperire naţională;
NIT (Curier, 20:00, în limba rusă) – post privat, acoperire naţională;

TV Gagauzia (Novosti 19:30, în rusă) – post public de televiziune al UTA Gagauz Yeri, acoperire regională;

TV PMR (Deni, 20.40, în limba rusă) – post de televiziune al administraţiei transnistrene, acoperire regională;

TSV (TSV-Novosti, 20:30, în limba rusă) – post privat din regiunea transnistreană, acoperire regională;
Radio Moldova (Panorama zilei, 17:00, în română) – post public, acoperire naţională;
Radio Vocea Basarabiei  (Radio Jurnal, 18:00, în română) – post privat, acoperire naţională;
Prime FM/Antena C (Ştiri, 19:00, în română), post privat, acoperire naţională;
Radio Gagauzia (Novosti 17:00, în rusă) – post public de radiodifuziune al UTA Gagauz Yeri, acoperire regională.
Au fost  analizate toate subiectele de interes public, care au fost difuzate în principalul buletin de ştiri al zilei la posturile TV şi Radio selectate, de luni până vineri.
Criteriile de selectare a temelor de interes public supuse monitorizării:
În concepţia prezentei monitorizări, subiecte de interes public sunt acele teme/subiecte/probleme care pot afecta viaţa unui număr considerabil de cetăţeni, care îi îngrijorează/preocupă/interesează pe cetăţeni şi sunt menționate cel mai des de respondenţi în sondajele de opinie, realizate de organizaţii credibile din Republica Moldova. Lista acestor subiecte este stabilită în baza ultimelor rezultate ale Barometrului de Opinie Publică, realizat de Institutul de Politici Publice (IPP), în perioada 24 aprilie - 14 mai 2010, după cum urmează:
· Situaţia economică: Criza economică (cum aceasta afectează R. Moldova, măsuri de depăşire, programe locale şi internaţionale etc.),

· Calitatea vieţii: Sărăcia (veniturile familiei, creşterea preţurilor, programe-strategii locale şi internaţionale de reducere a sărăciei),

· Probleme sociale:
· Şomajul (situaţia privind angajarea în câmpul muncii, indemnizaţii de şomaj, târguri ale locurilor de muncă, programe-strategii de reducere a şomajului etc.),

· Corupţia (cazuri de corupţie, măsuri de combatere a corupţiei, etc.),

· Relaţiile externe: Aderarea la Uniunea Europeană,
· Situaţia politică din ţară: Soluţionarea conflictului transnistrean.
Subiectele de interes public supuse monitorizării au fost analizate conform următoarelor criterii de reflectare obiectivă:
Frecvenţa temelor/genul jurnalistic: Posturile de radio şi televiziune, precum şi presa scrisă, ar trebui să ţină în vizor un spectru larg de subiecte de interes public. Mass media publice vor acorda o atenţie sporită acelor teme care interesează în mod prioritar cetăţenii, în special temele sociale (calitatea vieţii, şomajul etc.). Este esenţial ca politica editorială, inclusiv a posturilor private, să ţină cont de repartizarea proporţională a subiectelor de interes public, chiar dacă acestea sunt instituţii comerciale. De asemenea, este important ca în cadrul emisiunilor informative să fie difuzate cât mai multe subiecte analitice/de context. Acestea din urmă oferă posibilitatea cetăţenilor de a înţelege mai profund  aspectele abordate.

Protagonişti: Folosirea echilibrată în subiectele de interes public a principalelor categorii de protagonişti, cum ar fi funcţionari, cetăţeni, experţi din sectorul ne-guvernamental este foarte importantă. Pentru posturile publice de radio şi televiziune este necesar ca opinia cetăţenilor şi a experţilor să fie prioritară. Doar în aşa mod este posibil de a asigura informarea corectă a publicului şi a evita manipularea acestuia.

Echilibrul surselor/pluralismul de opinie: Pentru a fi corecte şi echilibrate, materialele trebuie să prezinte toate părţile vizate, în special când e vorba de subiecte controversate, şi să trateze în mod egal oponenţii. De asemenea, mass-media trebuie să asigure accesul publicului la păreri diverse care ar ajuta auditoriul să-şi creeze propria opinie asupra celor întâmplate. În cazurile în care anumitor puncte de vedere li se oferă mai multă atenţie decât altora, acestea devin proeminente şi implicit afectează percepţia publicului despre evenimentele care au loc.

Poziţia autorului: Ştirile trebuie să fie imparţiale şi obiective; să nu favorizeze anumite partide/grupuri/persoane în detrimentul altora. Obiectivitatea jurnalistică presupune o distincţie clară între opinie şi fapte, atât prin alegerea unghiului de abordare, cât și prin detaliile furnizate. Prezenţa elementelor discriminatorii în cadrul reportajelor şi ştirilor reprezintă un element subiectiv de prezentare a realităţii prin prisma jurnalistului.

Calitatea limbajului: Jurnalismul responsabil presupune nu doar prezentarea veridică a faptelor, ci şi utilizarea unui limbaj corect şi decent. Exagerările şi limbajul licenţios folosit în mod deliberat, cum ar fi limbajul peiorativ sau etichetele atribuite anumitor persoane sau organizaţii, precum şi imaginile editate/manipulate astfel încât anumite părţi să apară în lumină negativă ridică grave semne de întrebare cu privire la respectarea standardelor etice şi profesionale.

Implicarea jurnalistului în realizarea materialelor: Calitatea subiectelor depinde foarte mult de gradul de implicare a jurnaliştilor. Dacă materialele difuzate nu sunt decât nişte relatări de la evenimente de presă, conferinţe, seminare sau sunt făcute în baza comunicatelor de presă, a scrisorilor venite la redacţie etc., atunci nivelul calitativ este unul redus. Situaţia se schimbă atunci când materialul este făcut la iniţiativa jurnalistului, inclusiv când materialele de la conferinţe/evenimente/seminare servesc drept punct de pornire pentru materiale mai ample, ce oferă şi altă informaţie/date/surse/context privind subiectul descris.
Etica jurnalistică: Jurnaliştii trebuie să ţină cont de regulile eticii profesionale, inclusiv:
- să respecte prezumţia nevinovăţiei şi drepturile suspecţilor;
- să respecte drepturile copiilor şi ale minorilor care sunt victime ale abuzurilor de orice fel sau se află în situaţii jenante;
- să evite folosirea imaginilor şocante (cadavre, răni grave etc.).
Notă: Materialele „părtinitoare” şi „dezechilibrate” sunt considerate, la fel, abateri de la principiile eticii profesionale.

I. Presa scrisă. Tendinţe generale

FEBRUARIE 2012. TEMA MONITORIZATĂ – Situaţia economică
1.1. Frecvenţa abordării temelor
Tema situaţiei economice, inclusiv indicatorii economici înregistraţi în ultima perioadă în ansamblu pe ţară sau în unele regiuni, criza economică mondială şi impactul ei asupra țării, programe locale şi internaţionale de depăşire a crizei etc., a fost reflectată cu intensitate diferită de publicaţiile periodice monitorizate în cadrul proiectului. Astfel, în total, în februarie 2011, au fost publicate 74 articole, cea mai mare parte din ele revenind ziarului local din Soroca Observatorul de Nord (27 de informaţii despre situaţia economică, majoritatea absolută fiind ştiri scurte, fără analiza şi opinia experţilor în domeniu) şi ziarului cu distribuţie naţională Nezavisimaia Moldova (18 articole, unele din ele fiind materiale de analiză critică părtinitoare a politicilor economice ale alianţei de guvernare, semnate de colaboratori ai redacţiei sau de analişti/comentatori apropiaţi Partidului Comuniştilor). Timpul de dimineaţă a publicat doar nouă articole, ceea ce reprezintă un număr nesemnificativ pentru o publicaţie cotidiană cu distribuţie naţională. În total, cele cinci ziare monitorizate au editat în februarie 58 de numere, astfel media per ediţie este de 1,3 articole tematice. Cel mai bun raport dintre numărul de articole şi numărul de apariţii a fost înregistrat în Observatorul de Nord (6,7 articole tematice per ediţie în luna februarie), urmat, în ordine descrescătoare, de Express/Aiin Acik (2 articole per ediţie), Nezavisimaia Moldova (1,4), ziarul de la Tiraspol Pridnestrovie (0,8) şi Timpul de dimineaţă cu doar 0,4 articole per ediţie.

Graficul 1.1 Frecvenţa abordării temei în ziarele monitorizate în februarie 2012 (numărul de apariţii ale ziarului şi numărul de articole tematice)

1.2. Genul jurnalistic

Ca gen jurnalistic, marea majoritate a materialelor (59 din cele 74 de texte tematice, sau 79,7%) au ţinut de genul informativ, adică au fost ştiri scurte sau desfăşurate. Alte 11 materiale (14,9% din total) au fost analize şi comentarii, iar în patru cazuri ziarele au folosit interviul (5,4% din total). Trei din cele patru interviuri au apărut în ziarul Pridnestrovie (inclusiv un interviu cu liderul regiunii Evghenii Şevciuk care vorbeşte despre necesitatea revederii condiţiilor de privatizare în regiune, un alt interviu cu un deputat în parlamentul local privind condiţiile de activitate a antreprenorilor locali şi secvenţe dintr-o discuţie cu un demnitar al guvernului local despre „rezervele interne” pentru dezvoltarea economiei regiunii). Ziarul Nezavisimaia Moldova a publicat în perioada de raport şase comentarii şi articole de opinie cu elemente de analiză. În trei numere consecutiv (din 1, 3 şi 7 februarie), ziarul a continuat publicarea analizei „Despre unele rezultate ale politicii FMI”, începută în ediţia din 31 ianuarie. Autorul analizei, economistul Visarion Ceşuiev, critică politica Fondului Monetar Internaţional în Moldova, care este îndreptată, în opinia lui, spre sărăcirea populaţiei. De asemenea, Ceşuiev laudă guvernarea comunistă de până în 2009, afirmând că în perioada 2002-2007 a fost înregistrată o creştere economică semnificativă şi majorarea salariilor, lucru care s-ar datora inclusiv întreruperii relaţiilor Moldovei cu FMI din acea perioadă. Patru materiale de analiză şi comentarii tematice, inclusiv un articol cu elemente de investigaţie jurnalistică la tema surselor regenerabile de energie (20 februarie: „R.Moldova poate produce energie! Ce aşteptăm?”), au fost publicate în februarie în cotidianul Timpul de dimineaţă. În articolul întitulat “Sistemul de pensii – pe margine de prăpastie” (24 februarie), realizat cu suportul Fundatiei “Friedrich Ebert”, sunt analizaţi factorii de risc ai actualului sistem de pensii care nu corespunde realităţilor economice ale Moldovei. În alte două articole cu elemente de analiză, publicate în februarie, Timpul de dimineaţă dezbate tema implementării proiectelor comune moldo-române pe segmentul economic. În ediţia din 10 februarie, ziarul local din Ceadâr-Lunga Express/Aiin Acik a publicat un articol cu elemente de analiză a legii locale a bugetului UTA Gagauz Yeri pentru anul 2012, adoptată de Adunarea Populară de la Comrat.
Graficul 1.2. Genurile jurnalistice abordate în ziarele monitorizate în februarie 2012

1.3. Surse de informaţie: Ziarele nu s-au documentat suficient pentru articolele care au vizat situaţia economică, iar Timpul de dimineaţă a fost unica publicaţie care a înregistrat, în medie, câte două surse pentru un material tematic. Toate articolele publicate în Express/Aiin Acik şi Observatorul de Nord, au avut câte o singură sursă, la fel ca şi majoritatea materialelor din Nezavisimaia Moldova şi Pridnestrovie. În total pentru cele 74 materiale tematice, cele cinci ziare au făcut trimitere la 89 de surse sau, în medie, la 1,2 surse per articol.
Graficul 1.3. Sursele de informaţie, utilizate de ziarele monitorizate în materialele tematice, februarie 2012 (numărul de materiale tematice şi numărul total de surse) 

1.4. Protagoniştii materialelor
În total, materialele au avut 95 de protagonişti, adică persoane citate direct sau despre care a povestit/relatat autorul, în medie, câte 1,3 protagonişti per articol. Indicatori relativ buni la acest capitol au înregistrat Timpul de dimineaţă (raportul dintre numărul protagoniştilor şi numărul materialelor tematice publicate în acest ziar este de 2,2), Nezavisimaia Moldova (1,28) şi Pridnestrovie (1,25), pe când Observatorul de Nord a avut o medie de 1,1, iar Express/Aiin Acik – un singur protagonist pentru fiecare articol. Ziarele continuă să-şi îndrepte atenţia în special spre funcţionari (inclusiv angajaţi ai structurilor publice din administraţia centrală şi locală, politicieni din partidele cu reprezentare parlamentară) care au avut cea mai mate pondere în categoriile protagoniştilor materialelor tematice – 54,7%, în restul de 45,3% cazuri redacţiile au apelat la experţi şi specialişti. Niciunul din ziare nu a avut în calitate de protagonişti cetăţeni simpli sau reprezentanţi ai partidelor extraparlamentare. Ținem să precizăm că în categoria “politicieni” (fapt indicat în grafice) sunt incluși doar politicienii extraparlamentari.

Graficul 1.4. Numărul protagoniştilor în materialele publicate de cinci ziare în februarie 2012

Graficul 1.4.1. Frecvenţa apariţiei protagoniştilor în materialele publicate de cinci ziare în februarie 2012 

[image: image5.png]= Functionari  Bxperti/specialisti = Cetateni m Politicieni

Express/Aiin Acik
Pridnestrovie
Observatorul de Nord
Nezavisimaia Moldova

Timpul de dimineata

30





1.5. Echilibrul surselor
Pe parcursul lunii de raport, au fost publicate zece materiale cu subiect controversat la tema situaţiei economice, când a fost vorba de unele conflicte sau de acuzaţii, însă în doar patru cazuri autorii au păstrat, total sau parţial, echilibrul prezentării surselor. În celelalte şase cazuri (60% din totalul articolelor cu subiect controversat) sursele au fost citate/prezentate în aşa fel încât materialul jurnalistic a devenit dezechilibrat. Cea mai gravă situaţie s-a înregistrat în cazul ziarului Nezavisimaia Moldova care a abordat patru articole cu subiect controversat şi în toate cazurile echilibrul surselor a fost neglijat în totalitate, fiind lansate acuzaţii fără oferirea dreptului la replică. Câte un material dezechilibrat au publicat Pridnestrovie şi Express/Aiin Acik, iar Observatorul de Nord a preferat să nu abordeze subiecte controversate la tema situaţiei economice.
Graficul 1.5. Echilibrul surselor în materialele controversate publicate de cinci ziare monitorizate în februarie 2012

1.6. Poziţia autorului în materiale
În doar 82,4% din toate materialele, autorii au respectat principiul atitudinii nepărtinitoare faţă de evenimentul/sursa/protagonistul despre care au relatat. În celelalte cazuri (17,6% din total) poziţia autorului a putut fi uşor percepută de cititori, deseori autorii exprimându-şi propria atitudine faţă de subiectul materialului. Corespunzător, aceste articole sunt părtinitoare şi nu corespund normelor deontologice profesionale. Cele mai multe articole părtinitoare au apărut în Nezavisimaia Moldova (11 din totalul de 13 articole părtinitoare publicate în cele cinci ziare monitorizate) şi câte unul în Pridnestrovie şi Express/Aiin Acik. De remarcat că 61% din materialele, publicate în Nezavisimaia Moldova au fost părtinitoare.

Graficul 1.6. Atitudinea autorilor faţă de subiectele abordate de cinci ziare în februarie 2012

1.7. Calitatea limbajului
În proporţie de 98,7%, materialele au avut un limbaj îngrijit, acceptabil din punct de vedere al normelor limbii literare şi al prevederilor deontologice. Într-un singur text, publicat în ziarul Nezavisimaia Moldova, în care este criticată activitatea Termocom-ului, decizia Guvernului de fuzionare a CET-urilor şi Termocom-ului într-o singură întreprindere şi prestaţia primarului general al mun. Chişinău, Dorin Chirtoacă, au fost folosite cuvinte şi expresii caracteristice limbajului defectuos (1 februarie, „Молдавская "священная корова" (în traducere – „Vaca sfântă” a Moldovei), autor – Boris Pahomov).
Graficul 1.7. Limbajul folosit  de cele cinci ziare monitorizate în februarie 2012

1.8. Implicarea jurnaliştilor în realizarea materialelor
În majoritatea absolută a materialelor care au necesitat implicarea jurnalistului şi documentarea suplimentară (54 din 58 de articole sau 93,1% din total), aceștia au fost pasivi, mulţumindu-se cu citarea sau interpretarea unor declaraţii făcute la evenimentele publice sau în comunicatele primite la redacţie. În doar patru cazuri (6,9% din total), inclusiv două articole din Timpul de dimineaţă, câte unul în Observatorul de Nord şi Express/Aiin Acik, jurnaliştii şi redactorii au manifestat iniţiativă şi implicare activă pentru informarea cititorilor, documentându-se suplimentar pentru a oferi publicului informaţie complexă şi echilibrată.

Graficul 1.8. Implicarea jurnaliştilor în realizarea materialelor în februarie 2012

MARTIE 2012. TEMA MONITORIZATĂ - INTEGRAREA EUROPEANĂ
1.1. Frecvenţa abordării temelor
Tema integrării europene a Moldovei a fost abordată de patru din cele cinci ziare monitorizate, excepţie făcând ziarul Pridnestrovie care nu a publicat nici un articol la această temă în cele 15 numere editate în martie 2012. Celelalte patru ziare au publicat, în totalul de 41 de ediţii, un număr de 28 de articole la tema integrării europene sau câte 0,7 articole per ediţie. Este un rezultat foarte modest care indică asupra faptului că această temă importantă pentru Moldova nu este acoperită editorial de ziarele monitorizate. Cele mai multe materiale tematice au apărut în Timpul de dimineaţă (14 articole sau câte 0,7 în fiecare număr editat în martie), în Observatorul de Nord au fost publicate şase articole (1,5 texte per ediţie), tot şase materiale au fost şi în Nezavisimaia Moldova (0,5 articole în număr), iar în cele patru ediţii ale ziarului Express/Aiin Acik au fost publicate doar două informaţii la tema proceselor de integrare europeană (0,5 per ediţie).
Graficul 1.1 Frecvenţa abordării temei în ziarele monitorizate în martie 2012 (numărul de apariţii ale ziarului şi numărul de articole tematice)

1.2. Genul jurnalistic
Genul informativ, în special ştirile scurte şi desfăşurate, au fost preferate de jurnalişti în majoritatea absolută a materialelor (23 din 28 de articole sau 82,1% din total). Au mai fost publicate patru comentarii şi articole de analiză (14,3% din totalul materialelor) şi un interviu (3,6%). Unicul interviu tematic a apărut în cotidianul Timpul de dimineaţă la 16 martie (Iulian Fruntaşu: “Ne propunem să atragem investitori din Marea Britanie”), fiind intervievat Ambasadorul Moldovei în Regatul Unit al Marii Britanii, Iulian Fruntaşu. Două din cele patru comentarii şi materiale cu elemente de analiză au fost publicate în Timpul de dimineaţă şi s-au referit la şedințele comune ale guvernelor din Moldova şi România ca o practică întâlnită în UE pentru intensificarea colaborării bilaterale (1 martie) şi la perspectivele de integrare a Moldovei la UE prin prisma problemelor de care se ciocneşte Serbia în procesul de aderare (6 martie). Alte două comentarii au fost publicate în Nezavisimaia Moldova, de fiecare dată fiind vorba despre adoptarea Legii anti-discriminare ca o condiţie pentru integrarea europeană a Moldovei, iar autorii comentariilor afirmă că este un „şantaj din partea UE”.
Graficul 1.2. Genurile jurnalistice abordate în ziarele monitorizate în martie 2012

1.3. Surse de informaţie.

În total, cele 28 de articole tematice din ziarele monitorizate au făcut trimitere la 31 surse de informaţii, media totală fiind de doar 1,1 surse per articol. Practic, toate ziarele au probleme la capitolul citarea surselor, iar cazurile când jurnaliştii au apelat la două surse independente una de alta au fost rarisime (în unele texte din Timpul de dimineaţă).
Graficul 1.3. Sursele de informaţie, utilizate de ziarele monitorizate în materialele tematice, martie 2012 (numărul de materiale tematice şi numărul total de surse) 

1.4. Protagoniştii materialelor
Articolele la tema integrării europene au avut în total 37 de protagonişti (surse citate), înregistrându-se o medie totală de 1,3 protagonişti per articol în cele patru ziare care au scris la această temă. Raportând numărul protagoniştilor la numărul materialelor tematice publicate, constatăm că Timpul de dimineaţă a avut, în medie, câte 1,6 protagonişti pentru fiecare articol, după care urmează Observatorul de Nord cu 1,33 şi Nezavisimaia Moldova cu 1,17 protagonişti. În cele două ştiri din Express/Aiin Acik (16 martie, pagina nediscriminare „ACTIV”, editată de Asociaţia Presei Independente: declaraţia Delegaţiei UE în Moldova privind necesitatea respectării principiului nediscriminării; 30 martie: comunicat privind vizita unei delegaţii din UTA Gagauz-Yeri în Estonia) nu au existat surse citate (protagonişti). Din totalul de 37 de protagonişti cei mai mulţi au fost experţi/specialişti (21 sau 56,8% din total), urmaţi de funcţionari publici şi/sau oameni politici din partidele cu reprezentare parlamentară (14 sau 37,8% din total) şi cetăţeni (2 sau 5,4%). Politicienii reprezentând partidele politice extraparlamentare nu au figurat în calitate de protagonişti ai niciunui material la tema integrării europene. În două cazuri, ca protagonişti ai materialelor tematice în ziarul Nezavisimaia Moldova apar cetăţenii, fiind vorba de pretinse scrisori şi declaraţii împotriva adoptării legii nediscriminării, prezentată ca un rezultat al „şantajului UE”.

Graficul 1.4. Numărul protagoniştilor în materialele publicate de cinci ziare în martie 2012

Graficul 1.4.1. Frecvenţa apariţiei protagoniştilor în materialele publicate de cinci ziare în martie 2012

1.5. Echilibrul surselor
Cu excepţia a patru texte publicate în Nezavisimaia Moldova, celelalte ziare nu au publicat în luna martie materiale controversate la tema integrării europene. În toate cazurile din Nezavisimaia Moldova, sursele au fost prezentate dezechilibrat, fiind lansate acuzaţii fără acoperire şi ignorându-se principiul deontologic al echilibrului editorial. Astfel, pe 27 martie ziarul preia o ştire a agenţiei  Novosti-Moldova, în care se afirmă, cu trimitere la conducătorul unei companii agricole, că „interesele de azi şi de mâine ale producătorilor moldoveni sunt în Uniunea Euroasiatică, dar nu în Europa”, fără să fie asigurat echilibrul editorial prin intervievarea unor producători care desfășoară activităţi economice de succes pe piaţa UE sau a unor experţi în domeniu care ar putea face o analiză pertinentă a şanselor de pătrundere a producătorilor autohtoni pe piaţa comunitară. În numerele din 28 şi 30 martie, ziarul publică scrisori şi declaraţii împotriva adoptării legii nediscriminare în care sunt aduse acuzaţii în adresa UE, însă redacţia nu a întreprins nimic pentru a prezenta şi poziţia părţii acuzate, astfel materialele în cauză fiind dezechilibrate.
1.6. Poziţia autorului în materiale
În toate materialele publicate în Nezavisimaia Moldova, s-a remarcat caracterul părtinitor şi subiectivismul pronunţat al autorilor şi al redacţiei care nu a intervenit editorial pentru a exclude prezentarea părtinitoare a evenimentelor de către jurnalişti. La fel, au fost selectate pentru publicare anumite materiale semnate de autori externi, însă poziţia lor părtinitoare nu a fost „diluată” prin solicitarea opiniei persoanelor care au altă opinie față de subiectul abordat. Materialele tematice publicate în celelalte ziare monitorizate au fost nepărtinitoare şi, în general, conforme normelor deontologiei profesionale.
1.7. Calitatea limbajului
Toate materialele la tema integrării europene au fost scrise într-un limbaj acceptabil din punct de vedere al normelor limbii literare. Excepţie fac două materiale din ziarul Nezavisimaia Moldova, care conţin expresii defectuoase şi aluzii scabroase. Astfel, la 27 martie, ziarul a publicat textul „И снова о "голубомыслящих" (în traducere – „Încă o dată despre cei care gândesc „azuriu”), prezentat ca o scrisoare din partea cititorului Serghei Coroliuk din Făleşti. Textul conţine următoarele fraze: „Se creează impresia că unora dintre politicienii occidentali le place vreun mascul de-al nostru. Atunci să şi-l ia, pentru o vreme sau pentru totdeauna, nu ne va părea rău. De ce oare umblă premierul nostru  şi bate insistent la uşa parlamentului cu proiectul legii privind aşa-numita nediscriminare? Poate şi pe dânsul l-au „azurit” acolo, în Vest?” (traducere din limba rusă).

1.8. Implicarea jurnaliştilor în realizarea materialelor
În absolut toate materialele, jurnaliştii s-au mulţumit cu citarea sau interpretarea unor declaraţii făcute la evenimentele publice sau în comunicatele primite la redacţie şi nu au depus efort pentru documentarea suplimentară a subiectului. Astfel, implicarea lor în realizarea subiectelor a fost pasivă şi s-a rezumat la transcrierea unor texte sau descifrarea şi redactarea stilistică a unor înregistrări.
APRILIE 2012. TEMA MONITORIZATĂ – ŞOMAJUL
1.1. Frecvenţa abordării temelor
În luna aprilie, tema şomajului, inclusiv situaţia privind angajarea în câmpul muncii, mărimea şi plata indemnizaţiilor de şomaj, desfăşurarea târgurilor locurilor de muncă, aplicarea unor programe şi strategii de reducere a şomajului etc., nu s-a bucurat de atenţia ziarelor monitorizate, în total fiind publicate doar şase materiale la această temă. Materialele au apărut în trei din cele cinci ziare: Nezavisimaia Moldova – trei articole, Observatorul de Nord – două, Express/Aiin Acik – un articol, iar Timpul de dimineaţă în cele 16 numere editate în aprilie şi Pridnestrovie (14 numere) în general nu au avut niciun articol tematic.
Graficul 1.1 Frecvenţa abordării temei în ziarele monitorizate în aprilie 2012 (numărul de apariţii ale ziarului şi numărul de articole tematice)

1.2. Genul jurnalistic
Toate cele şase materiale au fost ştiri scurte şi/sau informaţii desfăşurate, specifice genului informativ. Astfel, în ediţia din 3 aprilie, Nezavisimaia Moldova a anunţat că sindicatele nu sunt de acord cu decizia autorităţilor de a pune cheltuielile pentru prima zi din buletinul medical pe seama angajaţilor, iar următoarele trei zile – pe seama patronilor, deoarece asta ar putea cauza creşterea șomajului; în numărul din ziua următoare ziarul revine la această temă şi publică un sondaj în stradă; iar pe 11 aprilie Nezavisimaia Moldova anunţă că prevederea elaborată de guvern a fost invalidată de Curtea Constituţională (maniera de prezentare a ştirii este persiflatoare, textul întitulat „Iarăşi nota doi. Un alt eşec al sistemului de indemnizaţii sociale şi impozitare elaborat de Guvernul Filat” (traducere din limba rusă) fiind însoţit de reproducerea tabloului „Опять двойка” („Iarăşi nota doi”) al pictorului rus Fiodor Reşetnikov). O ştire scurtă despre decizia Curţii Constituţionale a fost publicată şi de Observatorul de Nord în ediţia din 13 aprilie. În acelaşi număr, ziarul a informat, cu titlu de publicitate politică, despre iniţiativa Partidului Acţiunea Democratică de a crea Ministerul Relaţiilor cu Diaspora şi al Reintegrării Migranţilor, proiect care ar putea duce la micşorarea nivelului şomajului. În unica ştire tematică, publicată de Express/Aiin Acik (20 aprilie), cititorii sunt informaţi că angajatorii care vor angaja în câmpul muncii studenţi vor fi scutiţi de unele plăţi pentru asigurarea medicală obligatorie.
1.3. Surse de informaţie: Materialele la tema şomajului, publicate în aprilie 2012, nu au fost bine documentate, în total, fiind citate cinci surse de informaţie pentru şase articole sau, în medie, câte 0,83 surse per articol. Ştirea din Express/Aiin Acik nu a făcut trimitere la nicio sursă de informaţie, iar celelalte informaţii au avut câte o singură sursă.
Graficul 1.3. Sursele de informaţie, utilizate de ziarele monitorizate în materialele tematice, aprilie 2012 (numărul de materiale tematice şi numărul total de surse) 

1.4. Protagoniştii materialelor
Cele şase materiale tematice au avut în total 12 protagonişti, inclusiv doi funcţionarii şi nouă cetăţeni. Nezavisimaia Moldova a publicat un sondaj de tip „Vox populi” (4 aprilie, „Cât de corect este ca angajaţii să-şi plătească singuri prima zi a buletinului medical?” / traducere din limba rusă). Articolul este semnat de Iana Zaharova de la agenţia Novosti-Moldova şi prezintă opiniile a opt cetăţeni despre modificările în legislaţie privind plăţile pentru incapacitatea temporară de muncă. Reportera indică doar prenume şi profesia respondenţilor. Sondajul nu este comentat de vreun expert în domeniu.
Graficul 1.4. Numărul protagoniştilor în materialele publicate de cinci ziare în aprilie 2012

Graficul 1.4.1. Frecvenţa apariţiei protagoniştilor în materialele publicate de cinci ziare în aprilie 2012

1.5. Echilibrul surselor
Cele trei materiale la tema modificării legislaţiei privind incapacitatea temporară de muncă, publicate în Nezavisimaia Moldova, au abordat un subiect controversat, însă redacţia nu a întreprins nimic pentru a asigura echilibrul editorial – nu au fost intervievaţi autorii modificărilor sau experţii în domeniu. Astfel, aceste materiale au fost dezechilibrate. Celelalte ziare nu au publicat materiale cu subiect controversat.
1.6. Poziţia autorului în materiale
Ştirile publicate de Observatorul de Nord şi Express/Aiin Acik au fost nepărtinitoare şi au redat fidel realitatea, pe când cele trei materiale din Nezavisimaia Moldova au fost părtinitoare prin tonalitatea prezentării, materialul ilustrativ, sursele selectate, lipsa altor opinii decât cea agreată de redacţie.

Graficul 1.6. Atitudinea autorilor faţă de subiectele abordate de cinci ziare în aprilie 2012

1.7. Calitatea limbajului
Toate materialele la tema monitorizată au fost scrise într-un limbaj acceptabil, îngrijit din punct de vedere al exprimării şi stilului lingvistic.
1.8. Implicarea jurnaliştilor în realizarea materialelor
Implicarea jurnaliştilor în realizarea tuturor materialelor la tema şomajului, publicate în luna aprilie de cele trei ziare, a fost una pasivă, iar documentarea suplimentară a subiectului practic a lipsit.
Concluzii pentru perioada februarie-aprilie 2012 comparativ cu perioadele precedente de monitorizare şi recomandări generale:

Concluzii:

· Politicile editoriale ale ziarelor monitorizate nu sunt orientate spre acoperirea unor subiecte de interes public, iar numărul de materiale la aceste teme este în descreştere (în unele cazuri, semnificativă), faţă de perioadele precedente de monitorizare în cadrul proiectului. Astfel, dacă în februarie 2011 în cele cinci ziare au fost publicate 49 materiale la tema integrării europene, în martie 2012 aceleaşi ziare au publicat 28 de articole la această temă;

· Chiar dacă şomajul este un subiect social foarte important, ziarele nu îl abordează la modul serios, înregistrându-se o tendinţă de ignorare a acestei teme (în aprilie 2011, cele cinci ziare monitorizate au publicat doar şase texte despre şomaj, acelaşi număr de articole a fost şi în aprilie 2012, când cotidienele Timpul de dimineaţă şi Pridnestrovie în general nu au avut materiale la această temă);

· În raport cu perioadele anterioare de monitorizare, se înregistrează o mică descreştere a numărului de materiale de analiză şi comentarii la temele monitorizate, precum şi o uşoară creştere a numărului de interviuri tematice;

· Ziarele monitorizate continuă să aibă probleme privind asigurarea pluralismului de surse, multe materiale fiind scrise în baza unei singure surse, contrar normelor deontologice şi bunelor practici jurnalistice;

· Spectrul surselor de informaţie s-a diversificat, experţii şi specialiştii înlocuindu-i pe funcţionari în calitate de sursă primară; în acelaşi timp, cetăţenii şi reprezentanţii partidelor politice extraparlamentare rareori sunt surse de informaţii sau protagonişti ai materialelor;

· Se înregistrează o creştere nesemnificativă a numărului materialelor, autorii cărora se distanţează de subiectul abordat şi îl prezintă nepărtinitor, aşa cum recomandă normele deontologice jurnalistice. Face excepţie ziarul Nezavisimaia Moldova, în care numărul materialelor părtinitoare este în creştere faţă de perioadele precedente de monitorizare;

· Calitatea limbajului materialelor jurnalistice este acceptabilă în majoritatea absolută a cazurilor, mai puţin în ziarul Nezavisimaia Moldova care utilizează uneori cuvinte şi expresii jignitoare în raport cu protagoniştii unor materiale critice;

· Gradul de implicare a jurnaliştilor în realizarea subiectelor de interes public este în continuare nesatisfăcător, implicarea jurnaliştilor în documentarea subiectelor fiind mai redusă faţă de perioadele precedente de monitorizare (situaţia economică: ianuarie 2011 – 91,1% implicare pasivă faţă de 93,1% în februarie 2012; integrarea europeană: 91,8% implicare pasivă în februarie 2011 faţă de 100% în martie 2012; şomajul: 66,7% implicare pasivă în aprilie 2011 faţă de 100% în aprilie 2012).
Recomandări:

· Îmbunătăţirea planificării tematice şi reevaluarea politicilor editoriale ale ziarelor monitorizate, orientându-le spre acoperirea subiectelor de interes public major care îi vizează direct pe cetăţenii simpli şi familiile lor;

· Elaborarea de către redacţii a unor ghiduri interne cu condiţii obligatorii privind numărul de surse, echilibrul şi obiectivitatea materialelor, asigurarea echilibrului opiniilor/poziţiilor prezentate, documentarea suplimentară a informaţiilor oficiale;
· Completarea fişelor de post ale reporterilor cu obligaţia de documentare suplimentară a informaţiilor obţinute pe cale oficială;

· Instruirea suplimentară a reporterilor în abordarea subiectelor de interes public.

II. Audiovizualul. Tendinţe generale

2.1. FEBRUARIE 2012. TEMA MONITORIZATĂ – Situaţia economică

2.1.1. Frecvenţa abordării temei în materiale
În luna februarie 2012, cele zece instituţii ale audiovizualului monitorizate au abordat tema „situaţia economică” de 219 ori.  Materialele tematice s-au referit, în principal, la: negocierile cu „Gazprom” privind semnarea unui nou contract de livrare a gazelor; influenţa crizei mondiale asupra ritmului de creştere al economiei moldoveneşti în acest an şi efectele posibile; donaţia de peste 2 mil. USD de la guvernele Suediei, Olandei şi Austriei pentru îmbunătățirea mediului de afaceri din Moldova; Programul Naţional privind controlul tutunului, adoptat de Cabinetul de miniştri; intenţia autorităţilor de la Tiraspol de a introduce rubla rusească în Transnistria ca a doua valută; stabilizarea calităţii vinurilor moldoveneşti exportate în Rusia etc. Cele mai multe subiecte au fost realizate de „Vocea Basarabiei” – 45, iar cele mai puţine – Prime TV şi Prime FM – câte 4. Patru posturi –Moldova 1; Tv Găgăuzia, NIT şi Radio Moldova au difuzat în medie câte un subiect pe ediție.
Graficul 2.1.1. Frecvenţa abordării temei

2.1.2. Genul materialelor
Postul de radio Prime FM a reflectat tema „situaţia economică” în exclusivitate, prin intermediul genurilor jurnalistice informative. Celelalte au difuzat şi subiecte analitice, cele mai multe revenind posturilor Moldova 1, TV Găgăuzia şi Radio Moldova – 3. În total, audiovizualul monitorizat a realizat 200 de materiale informative şi 18 materiale analitice. Un singur interviu la temă a fost realizat de  Radio Moldova.
Graficul 2.1.2. Genurile jurnalistice prin intermediul cărora a fost reflectată tema „situaţia economică”

2.1.3. Surse de informaţie
Doar TV Prime a apelat la un număr suficient de surse de informaţie la realizarea subiectelor tematice – câte 2,25 surse per material. La totalul de 219 materiale realizate de cele zece posturi au revenit 274 de surse, ceea ce reprezintă în medie, câte 1,25 surse per subiect. Peste această medie a reușit să treacă doar Radio Moldova (1,31 surse), Radio Găgăuzia (1,33) şi „Vocea Basarabiei (1,89)”, deși nici acestea nu au atins obiectivul necesar de 2 surse per material.
Graficul 2.1.3. Numărul surselor de informaţie utilizate în realizarea materialelor la temă

2.1.4. Echilibrul surselor de informaţie în materiale
Din totalul de materiale realizate de nouă din zece posturi monitorizate, 45 au solicitat un echilibru obligator al surselor de informaţie, în virtutea caracterului lor conflictual. Mai mult de jumătate dintre acestea – 24 au fost calificate drept dezechilibrate informaţional. Totodată, nici unul nu a asigurat echilibrul informaţional deplin. Cele mai multe subiecte conflictuale dezechilibrate au fost difuzate de NIT – 20, dintre care două  parţial echilibrate şi 18 – dezechilibrate.
Graficul 2.1.4. Echilibrul surselor de informaţie în materialele la tema „situaţia economică”

 SHAPE  \* MERGEFORMAT 



2.1.5 Protagoniştii materialelor
Opt din cele zece posturi monitorizate în realizarea subiectelor privind “situația economică” au apelat de cele mai dese ori la funcţionari, în calitate de protagoniști, iar două (Prime Tv şi Prime FM) – la experţi. Patru posturi au apelat, într-o măsură mai mare sau mai mică la toate cele 4 categorii de protagoniștii (Radio Moldova, NIT, Moldova 1 și TV Gagauzia), două doar la trei (TV PMR şi Radio Găgăuzia), iar patru la două (Prime TV, TV SV, Prime FM şi „Vocea Basarabiei”). În general, cetăţenii şi politicienii, în calitate de protagonişti ai materialelor tematice, au avut o prezenţă foarte redusă – în 40 din 342 de cazuri (puțin peste 11%).

Graficul 2.1.5. Frecvenţa prezenţei categoriilor de protagonişti în materialele la tema „situaţia economică”

 SHAPE  \* MERGEFORMAT 


    

În perioada de referinţă, Prime TV şi TV PMR au avut puţin peste doi protagonişti în medie per subiect. Unele posturi s-au apropiat de această normă, iar altele au înregistrat o situație îngrijorătoare - Prime FM (1,2) şi Tv Găgăuzia (1,1). În total, la cele zece posturi monitorizate media a fost de 1,56 materiale per subiect.
Graficul 2.1.5.1. Raportul dintre numărul total de protagonişti şi numărul materialelor  

2.1.6. Poziţia autorului în materiale
Doar postul de televiziune NIT a difuzat subiecte în care autorii au adoptat poziţii părtinitoare faţă de ceea ce au comunicat (21 subiecte părtinitoare din totalul de 30). Iată doar câteva exemple: Programul naţional privind controlul tutunului (8 februarie); Guvernul a decis majorarea pensiilor (29 februarie). Celelalte posturi de televiziune şi de radio monitorizate au respectat principiul imparţialităţii în materialele realizate.
Graficul 2.1.6. Atitudinea jurnalistului în materialele la tema „situaţia economică”

 SHAPE  \* MERGEFORMAT 



2.1.7 Calitatea limbajului: Toate materialele la tema „situaţia economică” au fost scrise într-un limbaj acceptabil.
2.1.8 Implicarea jurnaliştilor în realizarea materialelor
În majoritatea cazurilor, la toate televiziunile monitorizate a fost atestat un grad scăzut de implicare a reporterilor la realizarea materialelor tematice – de doar 7%.
Graficul  2.1.8. Gradul de implicare a jurnaliştilor în realizarea materialelor la tema monitorizată
 SHAPE  \* MERGEFORMAT 



2.1.9. Etica jurnalistică
Subiectele conflictuale dezechilibrate informaţional şi cele părtinitoare constituie erori profesionale grave. Asemenea erori au fost atestate cel mai mult la NIT (21 de cazuri) și TV PMR (2). Două posturi – Radio Găgăuzia şi Prime FM, nu au deviat de la normele deontologice, deși ultimul post nu a avut nici un material cu caracter conflictual.
Graficul 2.1.9. Respectarea principiilor eticii jurnalistice  în realizarea materialelor la tema monitorizată 
 SHAPE  \* MERGEFORMAT 



2.2.  MARTIE 2012. TEMA MONITORIZATĂ – integrarea europeană
2.2.1. Frecvenţa abordării temei în materiale
În luna martie 2012, opt din cele zece instituţii ale audiovizualului monitorizate au abordat tema „integrarea europeană” de 112 ori.  Două din ele – TV PMR și TV SV nu au difuzat subiecte de acest fel. Materialele tematice s-au referit, în principal, la: prima şedinţă comună a parlamentarilor din România şi Moldova şi semnarea unei rezoluţii privind parcursul european al ţării noastre; sugestiile Naţiunilor Unite pentru Moldova de a promova toleranţa în societate; desfăşurarea la Chişinău a primei runde de negocieri cu privire la Acordul de liber schimb; vizita la Comrat a Comisarului OSCE pentru Minorităţile Naţionale etc. Cele mai multe subiecte la temă au fost realizate de „Vocea Basarabiei” şi Radio Moldova – 27 şi respectiv, 26 de subiecte, iar cele mai puţine de Radio Găgăuzia (7), Prime TV (6) şi Prime FM (2).
Graficul 2.2.1. Frecvenţa abordării temei de către staţiile monitorizate
 SHAPE  \* MERGEFORMAT 



2.2.2. Genul materialelor
Patru posturi monitorizate din opt au reflectat tema „integrarea europeană”, în exclusivitate, prin intermediul genurilor jurnalistice informative. Radio Moldova şi Prime TV au difuzat câte două subiecte analitice, iar NIT şi „Vocea Basarabiei” – câte unul. Ponderea materialelor informative a fost de cca 95 la sută.
Graficul 2.2.2. Genul materialelor la temă

2.2.3. Surse de informaţie: 

Doar TV Prime a apelat la un număr suficient de surse de informaţie la realizarea subiectelor tematice – câte 2 surse. O situaţie gravă se atestă la Radio Găgăuzia – (1,3), la  Moldova 1 şi NIT – (câte 1,2), TV Găgăuzia – 1,1. O problemă comună pentru majoritatea posturilor este difuzarea unor subiecte la temă fără a indica sursa de informaţie.
Graficul 2.2.3. Numărul surselor de informaţie utilizate în realizarea materialelor la temă

2.2.4. Echilibrul surselor de informaţie în materiale
Din totalul de materiale realizate de patru din opt posturi monitorizate, 13 au solicitat un echilibru obligator al surselor de informaţie, în virtutea caracterului lor conflictual. 10 dintre acestea au fost calificate drept parțial echilibrate sau dezechilibrate informaţional. Totodată, nici unul nu a asigurat echilibrul informaţional deplin. Cele mai multe subiecte conflictuale dezechilibrate au fost difuzate de NIT – 8, dintre care trei parţial echilibrate şi 5 – dezechilibrate. Ținem să menționăm că Moldova 1, Prime FM, TV Găgăuzia și Radio Găgăuzia nu au difuzat nici un material de acest fel.
Graficul 2.2.4. Echilibrul surselor de informaţie în materialele la temă

2.2.5. Protagoniştii materialelor
Doar Moldova 1 a apelat la toate cele 4 categoriile de protagonişti, dând prioritate funcţionarilor şi experţilor. Patru posturi au apelat, într-o măsură mai mare sau mai mică, la 3 categorii de protagoniștii – TV Găgăuzia (preponderent experții), NIT (cetățenii), Radio Moldova (funcționarii) şi Radio Găgăuzia (experții), iar două - Prime TV şi „Vocea Basarabiei”  doar  la două categorii, dând preferinţă experţilor.
Graficul 2.2.5. Frecvenţa prezenţei categoriilor de protagonişti în materialele la temă

În perioada de referinţă, NIT (2,7), Prime TV (2,2), „Vocea Basarabiei” (1,96) au avut cei mai mulţi protagonişti în medie per subiect, iar cei mai puţini Prime FM  (0,5), Radio Găgăuzia (1,1) și TV Găgăuzia (1,3).
Graficul 2.2.5.1. Raportul dintre numărul total de protagonişti şi numărul materialelor [image: image34.emf]20

2.2.6. Poziţia autorului în materiale
Doar postul de televiziune NIT a difuzat subiecte în care autorii au adoptat poziţii părtinitoare faţă de ceea ce au comunicat la tema relațiilor externe (în toate cele 21 de subiecte difuzate).

2.2.7. Calitatea limbajului

Toate materialele la tema integrarea europeană au fost scrise într-un limbaj acceptabil.
2.2.8. Implicarea jurnaliştilor în realizarea materialelor
În majoritatea cazurilor, la toate televiziunile monitorizate a fost atestat un grad scăzut de implicare a reporterilor la realizarea materialelor tematice.

Graficul 2.2.8. Implicarea jurnaliştilor în realizarea materialelor

2.2.9. Etica jurnalistică
Pe parcursul perioadei de monitorizare etica profesională a fost încălcată doar de postul NIT.
Graficul  2.2.9. Respectarea eticii jurnalistice în realizarea materialelor la tema monitorizată

2.3. APRILIE 2012. TEMA MONITORIZATĂ – ȘOMAJUL
2.3.1 Frecvenţa abordării temei în materiale
În luna aprilie 2012, din cele zece instituţii ale audiovizualului monitorizate, patru – TV PMR, Radio Găgăuzia, Prime FM şi „Vocea Basarabiei” – nu au difuzat nici un material la tema “șomajul”. Celelalte șase instituţii media au abordat subiectul de 17 ori. Materialele tematice s-au referit, în principal, la: posibilitatea cetăţenilor să aibă locuri de muncă bine plătite în spaţiul virtual, odată cu avansarea tehnologiilor informaţionale; eventualitatea semnării între Moldova şi Rusia a unui Acord interguvernamental privind cooperarea în domeniul migraţiei de muncă; iniţiativa Ministerului Educaţiei vizând disponibilizarea profesorilor ajunşi la vârsta de pensionare; numărul job-urilor raportate de Agenţia pentru Ocuparea Forţei de Muncă; investiţiile pe care intenţionează să le facă Lituania în industria din Moldova și crearea a peste 3 mii de locuri de muncă; rata şomajului în rândul romilor; fenomenul salariului în plic şi a muncii la negru etc. Cele mai multe subiecte la temă au fost realizate de Moldova 1 şi Radio Moldova – 7 şi, respectiv, 6 subiecte, iar cele mai puţine de TV Găgăuzia, Prime TV, NIT şi TV SV – câte unul.
Graficul 2.3.1. Frecvenţa abordării temei în luna aprilie 2011 de către staţiile monitorizate

2.3.2. Genul materialelor
Cinci posturi monitorizate din șase au reflectat tema „șomajul”, în exclusivitate, prin intermediul genurilor jurnalistice informative și doar Radio Moldova a difuzat două interviuri la temă.

Graficul 2.3.2. Genul materialelor la temă

2.3.3. Surse de informaţie
Prime TV, TV SV şi Radio Moldova au apelat la un număr suficient de surse de informaţie la realizarea subiectelor tematice (2 surse/per material). În singurul material realizat, NIT a utilizat o singură sursă, iar în cazul TV Găgăuzia sursa de informaţie nu a putut fi identificată.

Graficul 2.3.3. Numărul surselor de informaţie utilizate în realizarea materialelor la temă

2.3.4. Echilibrul surselor de informaţie în materiale
Pe parcursul lunii aprilie, doar două posturi – Radio Moldova și NIT au difuzat câte un subiect cu caracter conflictual la tema șomajului. În primul caz materialul a fost considerat echilibrat (11 aprilie, tema:”Salariile în plic”), iar în al doilea caz – dezechilibrat (4 aprilie, tema: ”Intenţia ministerului educaţiei de a spori mobilitatea în relaţiile de muncă prin disponibilizarea profesorilor”).
Graficul 2.3.4. Echilibrul surselor de informaţie în materialele la tema „şomajul”

2.3.5. Protagoniştii materialelor
Nici unul din posturile monitorizate nu a apelat la toate cele 4 categoriile de protagonişti. Un indicator cât de cât satisfăcător l-a înregistrat Radio Moldova, apelând la 3 categorii, în special experți și funcționari.
Graficul 2.3.5. Frecvenţa prezenţei categoriilor de protagonişti la tema „şomajul”

[image: image41.emf]2

0

2

0

2

7

10

0

1

0

0

8

0

0

0

0

2

4

0

0

0

0

0

0

Tv Moldova 1

Tv Gagauzia

Prime Tv

NIT

Tv SV

Radio Moldova

functionari experti cetateni de rand politicieni


În perioada de referinţă, Radio Moldova şi Prime TV (3,0) au avut cei mai mulţi protagonişti în medie per subiect, iar cei mai puţini NIT (0) şi TV Găgăuzia (0).
Graficul 2.3.5.1. Raportul dintre numărul total de protagonişti şi numărul materialelor la tema „şomajul” 

2.3.6. Poziţia autorului în materiale
Doar postul de televiziune NIT a difuzat un singur subiect, în care autorii au adoptat poziţii părtinitoare faţă de ceea ce au comunicat. Celelalte posturi de televiziune şi de radio monitorizate au respectat principiul imparţialităţii în materialele realizate.
2.3.7. Calitatea limbajului
Toate materialele la tema ”șomajul” au fost scrise într-un limbaj acceptabil.
2.3.8. Implicarea jurnaliştilor în realizarea materialelor
Cu excepţia Radio Moldova, posturile monitorizate au demonstrat o implicare pasivă în scrierea materialelor la temă.
Graficul 2.3.8. Implicarea jurnaliştilor în realizarea materialelor

2.3.9. Etica jurnalistică
Pe parcursul perioadei de monitorizare etica profesională a fost încălcată doar de postul NIT.
Graficul  2.3.9. Respectarea eticii jurnalistice în realizarea materialelor la tema monitorizată

Concluzii pentru perioada februarie-aprilie 2012 comparativ cu perioadele precedente de monitorizare şi recomandări generale
Concluzii:

· În perioada de referință, mass-media monitorizată a difuzat, în total, 219 de subiecte la tema „situația economică”, 112 la tema „integrarea economică” și 17 la tema „șomajul”. Rezultatele comparate cu anumite perioade anterioare demonstrează faptul că în intervalul actual de timp posturile monitorizate au asigurat, prin frecvenţa abordării, o bună vizibilitate a temelor „situaţia economică” şi „relaţii externe”. Menținerea aspectelor pozitive se datorează implicării mai active a radiodifuzorilor publici, naţional şi regional, care au sporit numărul de subiecte tematice. Majoritatea posturilor au eşuat, însă, în reflectarea temei „şomajul”, iar cele din regiunea nistreană au fost total dezinteresate de tematica “integrarea europeană”. Faptul denotă restanţe ale instituţiilor mediatice la gestionarea emisiei tematice din principalele ediţii informative şi lipsa unei politici editoriale coerente. De asemenea, faptul denotă și grave carențe în ceea ce privește independenţa editorială a radiodifuzorilor vizați.

· Comparativ cu luna ianuarie 2011 (datele monitorizării anterioare), în luna februarie 2012, pe anumite segmente, în abordarea tematicii economice, cum ar fi: numărul de materiale analitice comparativ cu cele informative, surse de informație, numărul de protagoniști per subiect, numărul de materiale nepărtinitoare, implicarea (documentarea) jurnaliștilor în pregătirea materialelor – se constată o stagnare. Pe altele – vizibilitatea temei, respectarea principiului de echilibru al surselor în materialele conflictuale, echilibrul categoriilor de protagoniști – o involuţie. Ținem să menționăm că fluctuația de cadre în domeniul mediatic și afluxul de jurnaliști începători explică, într-o anumită măsură lipsa de progres în ceea ce privește creșterea numărului de materiale analitice, atât de importante pentru consumatorii de mass-media. Tendințe pozitive demne de remarcat nu s-au înregistrat.

· Comparativ cu luna iulie 2011, în luna martie 2012 se înregistrează regrese, în deosebi, ce țin de reflectarea temei „integrarea europeană”. Aspecte negative se înregistrează la: numărul de protagoniști în medie per subiect; categorii de protagonişti şi surse de informaţie, materialele echilibrate și gradul de respectare a eticii jurnalistice, numărul de subiecte părtinitoare. Aspecte de stagnare sau o ușoară creștere pozitivă remarcăm la: vizibilitatea temei și numărul de materiale analitice comparativ cu cele informative. Ca și în cazul precedent, posturile monitorizate au dat dovadă, totuși, de capacități analitice reduse în realizarea știrilor, iar unii manageri motivează lipsa de progrese prin producerea unor emisiuni tematice diferite de buletinele de știri.

· Comparativ cu luna aprilie 2011, în luna aprilie 2012 în reflectarea temei „șomajul” se atestă o diminuare accentuată pe următoarele secțiuni – vizibilitatea temei, numărul de materiale analitice comparativ cu cele informative, numărul foarte mic al materialelor conflictuale, numărul de protagonişti per subiect, gradul de respectare a eticii jurnalistice. Pe altele, în continuare, se observă o stagnare – implicarea (documentarea) jurnaliștilor în pregătirea materialelor, numărul subiectelor dezechilibrate și gradul de respectare a eticii jurnalistice. Totuși se observă și anumite progrese, în special în ceea ce privește realizarea subiectelor în baza mai multor surse de informație, dar și creșterea numărului de experți și cetățeni comparativ cu cel al funcționarilor, în calitate de protagoniști.

· Cu mici excepţii, posturile monitorizate au dat dovadă de incoerenţă în planificarea activităţii curente de către departamentele de ştiri şi actualităţi;

· Lipsa progreselor la o serie de indicatori se explică atât prin neprofesionalismul echipelor de creație (TV PMR, TSV, NIT, Radio Găgăuzia și TV Găgăuzia), cât și prin indiferența, reticența unor manageri de a asculta și pune în practică recomandările specialiștilor în materie (NIT, TV PMR). Unii dintre aceștia refuză să contacteze cu cei care realizează monitorizările și elaborează studiile respective, creându-și propriile standarde de profesionalism, propriile percepţii despre etică, pluralism şi alte principii a ceea ce numim jurnalism de calitate. Deși nu declară public,  prin comportamentul și atitudinea demonstrată, aceștia dau de înțeles că regulile și principiile universal valabile în materie de jurnalism sunt neaplicabile pentru ei. Aceste aspecte ar trebui să  țină de competență instituțiilor de reglementare în audiovizual.
Recomandări:

· În vederea redresării situaţiei din domeniu, este necesar de a îmbunătăţi managementul și politica editorială în departamentele de ştiri şi actualităţi, precum şi profesionalizarea continuă a domeniului jurnalistic.
· Instruirea pentru jurnaliști rămâne la ordinea zilei, deoarece se atestă o fluctuație de jurnaliști și un aflux continuu de cadre tinere la mass-media monitorizată. Procesul de instruire trebuie să fie axat atât pe aspectul de producţie, cât şi pe cel de management şi promovare, elemente vulnerabile în activitatea instituţiilor media.  De asemenea, este esenţială  şi o monitorizare periodică, pentru a identifica problemele jurnaliştilor şi a le aborda în mod corespunzător.

· În regiunea transnistreană și în UTA Gagauz-Yeri se impune crearea unor instituții de profil care ar studia la modul profesionist și responsabil problemele mass-media, ar apăra drepturile jurnaliștilor și ar promova proiecte relevante referitor la jurnalismul de calitate.

